Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од А.И. од Скопје, поднесена против Собрание на Република Северна Македонија, по предметот Барање за пристап до информации од јавен карактер, на 09.02.2024 година го донесе следното

**Р Е Ш Е Н И Е**

**1**. Жалбата изјавена од А.И. од Скопје, поднесена против Собрание на Република Северна Македонија, заведена во Агенцијата под бр.08-21 на 07.02.2024 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

## А.И. од Скопје на 26.01.2024 година, до Агенцијата достави допис насловен како Жалба поднесена против Собранието на Република Северна Македонија, заведена во архивата на Агенцијата под бр.03-5. Како што е наведено во насловената Жалба, А.И. од Скопје на 25.12.2023 година, поднела Барање за слободен пристап до Собранието на Република Северна Македонија со кое побарала по пошта да и се достави следната информација:

## “Децидно дефинирање на институтот: „Постоечки официјални документи и материјали на јавната администрација за меѓународна употреба и документите за внатрешна употреба кои може да се користат надвор од државата“. За цел што попрецизно дефинирање на овој институт, молам и таксативно набројување на фактите кои го објаснуваат, опишуваат и дефинираат истиот“.

Постапувајќи по ова Барање, Имателот на информации на 12.01.2024 година, на Барателот му доставил Одговор на барање за пристап до информации од јавен карактер бр.37-235/2 од 12.01.2024 година, во кој е наведено:“...Ве информираме дека со барањето не се бара информација од јавен карактер.....со барањето се бара Собранието децидно да дефинира, таканаречен институт од Ваша страна „Постоечки официјални документи и материјали на јавната администрација за меѓународна употреба и документите за внатрешна употреба.... а законот за слободен пристап до информации од јавен карактер не уредува дефинирање на поими или било какви институти...од горенаведеното, со Вашето барање не се бара информација од јавен карактер согласно Законот за слободен пристап до информации од јавен карактер, која Собранието на Република Северна Македонија како имател на информации**, ја создал** во било која форма **или со која располага имателот на информацијата** согласно со неговите надлежности“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа насловената Жалба и утврди дека во конкретниот случај не станува збор за постапка по Барање за слободен пристап до информации од јавен карактер, туку станува збор за постапка по Барање за информации од надлежност на Собранието на Република Северна Македонија, поради што истата ја третираше како Претставка.

На 30.01.2024 година, Агенцијата за заштита на правото за слободен пристап до информациите од јавен карактер, со допис бр.03-5 “Доставување на претставка на надлежност“, насловената Жалба ја препрати на надлежност до Собранието на Република Северна Македонија. За тоа го извести подносителот на дописот со “Одговор на Претставка“ бр.03-5 од 30.01.2024 година.

На 07.02.2024 година, Собранието на Република Северна Македонија до Агенцијата достави допис “Доставување на Жалба бр.03/5 од 26.01.2024 година“, во кое е наведено: “...Доколку странката сметала дека треба да поднесе претставка до Собранието на Република Северна Македонија, согласно чл. 2,3,4 од Законот за постапување по претставки и предлози истата директно ќе го сторела тоа. Погрешно е толкувањето од ваша страна на Законот за постапување по претставки и поплаки и примената на чл.5 став 2 и член 11 кога жалбата на барателот на информација од јавен карактер сами сте ја протолкувале како претставка, а законот е многу јасен и дециден дека вие како орган согласно Законот за слободен пристап на информации чл.26 и 27 сте должни да постапувате по поднесената жалба“.

 Поради погоре наведеното, Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа насловената Жалба изјавена од Барателот на информацијата, и истата **ја одби како неоснована,** од следните причини:

По разгледувањето на насловената Жалба и сите расположливи списи во врска со предметот, Агенцијата утврди дека Барањето на Барателот, поднесено до Собранието на Република Северна Македонија на 25.12.2023 година, не претставува барање за пристап до информации од јавен карактер, туку е барање од надлежност на Собранието на Република Северна Македонија, кој бил должен да постапи согласно своите надлежности кои произлегуваат од lex-specialis по кој постапува.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од надлежноста на Имателот на информации, со кое се бара информација од надлежност на имателот на информации, а не се бара информација од јавен карактер согласно Законот за слободен пристап до информации од јавен карактер.

Согласно член 3 став 1 алинеа 2 од Законот за слободен пристап до информации од јавен карактер “информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Законот за слободен пристап нема за цел преку поднесување на барање за пристап до информации од јавен карактер, барателите дополнително да бараат и предлагаат преземање на управни дејствија односно толкувања или појаснувања на важечки нормативни акти како и донесување на управни акти во врска со истите.

Согласно Законот за слободен пристап до информации од јавен карактер Имателот на информации **не е должен да создава нова информација** за да го задоволи Барателот во однос на неговото поднесено Барање на информации за слободен пристап до информации од јавен карактер.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**